Predkladacia správa

Ministerstvo školstva SR (ďalej len „ministerstvo“) v súlade s § 102 ods. 2 písm. c) zákona č. 131/2002 Z. z. o vysokých školách a o zmene a doplnení niektorých zákonov každoročne vypracúva a zverejňuje výročnú správu o stave vysokého školstva. Predkladaný materiál obsahuje výročnú správu o stave vysokého školstva za rok 2003. Správa o stave vysokého školstva za rok 2003 sa predkladá ako informatívny materiál.
Vláda predložený materiál prerokúva podľa §102 ods. 1 písm. d) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.
Predložená správa sa zaoberá len vysokými školami v pôsobnosti rezortu ministerstva, nezaoberá sa teda vysokými školami v rezorte obrany, vnútra ani zdravotníctva. Vzhľadom na to, že počas roku 2003 pôsobila prakticky iba jedna, z hľadiska celého systému malá súkromná vysoká škola, sa správa venuje len verejným vysokým školám.
Predložená správa obsahuje ucelený pohľad na verejné vysoké školy. Prvú časť správy tvorí správa o činnosti vysokých škôl v roku 2003. Je zameraná na plnenie ich hlavných úloh v oblasti vysokoškolského vzdelávania, vysokoškolskej vedy a techniky, rozvoja a sociálnej podpory študentov. Druhá časť je venovaná hospodáreniu vysokých škôl. Správa je doplnená tabuľkovými prílohami. V tretej, záverečnej časti, správa stručne hodnotí rok 2003 z pohľadu napĺňania prijatej koncepcie rozvoja vysokého školstva.
Správa vychádza z údajov, ktoré vysoké školy uviedli vo svojich výročných správach o činnosti a výročných správach o hospodárení za rok 2003, ďalej z oficiálnych štatistických údajov a z údajov, ktoré má ministerstvo k dispozícii v rámci svojej koordinačnej činnosti. Niektoré doplnenia údajov si ministerstvo vyžiadalo od vysokých škôl v záverečnej fáze spracovania správy. V správe sa využívajú aj poznatky získané na pravidelných stretnutiach ministra školstva so Slovenskou rektorskou konferenciou, Radou vysokých škôl, Študentskou radou vysokých škôl a Klubom dekanov.
	Správa nemá vplyv na zamestnanosť, nemá environmentálny vplyv a ani vplyv na štátny rozpočet. Nezasahuje do kompetencie iných ústredných orgánov štátnej správy, nie je dôvodom na rozporové konanie. Je v súlade so všeobecne záväznými právnymi predpismi.
.
Vláde SR sa navrhuje predložený materiál vziať na vedomie.